
Møtereferat Politisk styringsgruppe 
Møte nr. 2/2026 – 23.04.2026
	Til stede










	Politisk styringsgruppe: 
Kjell Arne Hermansen, ordfører, Drammen kommune 
Kjetil Kivle, ordfører, Lier kommune
Adrian Tollefsen, ordfører, Øvre Eiker kommune
Tore Opdal Hansen, fylkesordfører, Buskerud fylkeskommune
Sefrid Jacobsen, fagdirektør, Jernbanedirektoratet
Anders Hagerup, Seksjonssjef, Transport og samfunn, Transport øst, Statens vegvesen

Fra administrasjonen:
Sikke Næsheim, kommunedirektør, Lier kommune
Bertil Horvli, direktør samfunn, Drammen kommune (stedfortreder for Trude Andresen)
Vegard Knutsen, kommunalsjef, Øvre Eiker kommune (stedfortreder for Susanne Vist)

Fra Buskerudbysekretariatet:
Gert Myhren, fung. daglig leder
Trond Solem, prosjektleder 
Ingunn Larsen, samfunnskontakt/prosjektleder


	Forfall
	Line Spiten, ordfører, Kongsberg kommune
Trude Andresen, kommunedirektør, Drammen kommune
Heidi Eidskrem, kommunedirektør, Kongsberg kommune
Susanne Vist, kommunedirektør, Øvre Eiker kommune 
Gro Ryghseter Solberg, fylkesdirektør Samferdsel, Buskerud fylkeskommune
Gunnar Ridderström, prosjektleder utredningen (Norconsult)

	Møtested
	Lier rådhus

	Møtetid
	Torsdag 23. april 2026 kl. 12.00 – 13.30

	Referent
	Ingunn Larsen




Innkalling og dagsorden godkjent.

Sak 07/26 Referat 

Referat fra politisk styringsgruppes møte 20.02.2026 (nr. 01 – 2026)

Beslutning: 
Referatet godkjennes.




Sak 08/26 Status for arbeidet med utredningen «Byutvikling i fellesskap»

Gert Myhren orienterte. Utredningsarbeidet er godt i gang, og temaene i de ulike konseptene ses på parallelt. Arbeidet koordineres i en fast arbeidsgruppe med fylkeskommunen, sekretariatet, prosjektleder og eksterne rådgivere. Jernbanedirektoratet vil bidra med eksisterende kunnskap, og det gjennomføres et møte for å avklare hva som kan brukes videre i utredningen.
Rådgiverne har startet arbeidet med å klargjøre transportmodellen. Første fase, som handler om å oppdatere og validere modellen, er snart ferdig. 

Den første beregningen vil vise en trendutvikling mot 2040 dersom dagens satsing videreføres. Deretter beregnes de fire konseptene, som vil variere i virkemiddelbruk og finansiering. Modellberegningene vil danne grunnlaget for vurdering av konsekvenser senere i utredningen.

Det ble understreket at konsept 1 og 3 må vises i en realistisk utgave som faktisk når nullvekstmålet, siden dagens utvikling peker i motsatt retning. Dette innebærer trolig at flere virkemidler må legges inn enn det som brukes i dag, som parkeringsrestriksjoner, lavere fartsgrenser, stenging av veier og føringer for arealbruk.

Når det gjelder ønskede tiltak som er spilt inn, må det gjøres foreløpige kostnadsanslag for å kunne vurdere finansieringsgrunnlaget. Det ble samtidig påpekt at tiltak som ikke er realistiske å gjennomføre, ikke bør tas med. Administrativ styringsgruppe har derfor vedtatt en prosess for siling av tiltak, med kriterier som skal sikre etterprøvbarhet og tydelige begrunnelser.

Det ble også presisert at partnernes økonomiske egeninnsats må legges inn som en forutsetning i konseptene, siden dette vil være nødvendig i en eventuell framtidig byvekstavtale. 


Innspill og diskusjon i møtet:

· Politisk styringsgruppe var særlig opptatt av at utredningene må være faglig solide, oppfylle statlige krav og samtidig presenteres på en måte som er forståelig. Samtidig må det tydeliggjøres hvilke statlige premisser som gjelder uansett, uavhengig av konseptvalg.

· Staten legger nullvekstmålet til grunn. Men like viktig for vårt byområde, er å tydeliggjøre hvilke samferdselstiltak og byutviklingsgrep vi kan få til innenfor de ulike konseptene. 

· Utredningen må også vise hva som skjer hvis vi ikke gjør noe.

· Det er viktig å ha oppmerksomhet om innbyggernes perspektiv, hvordan de ulike løsningene påvirker innbyggerne.


Beslutning: 
1. Politisk styringsgruppe tar status til orientering.
2. Styringsgruppen slutter seg til håndtering av ønskede tiltak, slik det er beskrevet i saken.



Sak 09/26 Årsrapport Buskerudbyen
Ingunn Larsen orienterte.  Sekretariatet utarbeider et forslag til felles saksfremlegg som kommunene og fylkeskommunen kan benytte i en politisk orienteringssak i egen organisasjon.

Beslutning:
1. Forslaget til årsrapport godkjennes og oversendes partnerne.   

Sak 10/26 Status- og orienteringssaker

Jernbanedirektoratet om nytt rutetilbud og strategisk arbeid
Sefrid Jakobsen orienterte.
Det nye togtilbudet fra desember 2027 (R28) gir flere avganger på Østlandet og innlemmer Drammen i ti‑minuttsystemet, med avganger hvert 10. minutt til Oslo S og Oslo Lufthavn. Målet er å utnytte kapasiteten bedre i et presset Oslo-nav. Det ble også orientert om risiko knyttet til kjøretøy og verkstedkapasitet, og om tiltak som skal redusere disse.
Passasjerer til Brakerøya får samtidig tre tog i timen, og fire i rush. Det blir direkteforbindelse til Brakerøya fra Kongsberg og Tønsberg. Det blir ikke flere avganger mellom Drammen og Kongsberg, men mer robuste ruter.
Jernbanedirektoratet har nylig lagt frem tre større utredninger: kollektivstudie for Østlandet, godsstrategi og fjerntogstrategi. Kollektivstudien viser stor forventet vekst i togtrafikken og vurderer hvordan buss og tog best kan spille sammen. Den anbefaler å fullføre tiltakene i sammenligningsalternativet (tiltakene i gjeldende NTP), realisere en ny rikstunnel for økt kapasitet og bedre punktlighet, og deretter videreutvikle tilbudet gjennom korridorvise tiltak.
Godsstrategien peker på at jernbanen kan ta en større rolle i et klimavennlig transportsystem, særlig på nord–sør‑korridorene. Fjerntogstrategien viser behov for bedre materiell, kortere reisetid og prisvirkemidler, og anbefaler videre utredning av flere sentrale strekninger.

Innspill og diskusjon i møtet:
Det ble stilt spørsmål om hvordan de nye avgangene til Brakerøya vil fordeles gjennom timen. Jernbanedirektoratet kommer tilbake til dette. 
Det kom også spørsmål om muligheten for å forlenge R15 til Kongsberg utenom rush, men dagens kapasitet inn mot Gulskogen gjør dette vanskelig. Økt frekvens til Kongsberg vil kreve større infrastrukturtiltak. Det ble samtidig orientert om at en tverretatlig gruppe møtes ukentlig for å følge opp risiko knyttet til kjøretøy, verkstedkapasitet og hensetting.
Ordføreren i Øvre Eiker viste til at løsningen med dobbeltdører i de nye fjerntogene er tidsbesparende når det gjelder av- og påstigning.  Kan dette gjøre det mulig for togene til Sørlandet og Bergen å ta med passasjerer fra Hokksund stasjon uten øvrige ruteendringer? Jernbanedirektoratet kunne ikke svare på stående fot, og ba fylkeskommunen om å følge opp dette i videre dialogmøter.
Det kom spørsmål om hvor man kan finne samlet informasjon om rikstunnelen. Jernbanedirektoratet opplyste at dette allerede ligger tilgjengelig på nett, og at de vil dele lenken.
Ordføreren i Lier spurte om muligheten for å gjennomføre mindre tiltak parallelt med de anbefalte tiltakene i kollektivstudien, helt konkret en «bybane» (lokaltog) mellom Asker og Kongsberg? Jernbanedirektoratets svar er at et slikt tiltak ikke ligger inne i de pågående utredningene og planene.
Det ble også stilt spørsmål om tidsplanen for rikstunnelen kan framskyndes dersom finansieringen økes. Det ble opplyst at dagens tidsanslag bygger på erfaringstall og per nå ligger fast.

Nasjonal reisevaneundersøkelse 2025
Den nasjonale reisevaneundersøkelsen for 2025 ble lagt fram 27. februar. Bilandelen i Buskerudbyen ligger stabilt, og var i 2025 på 66 % (sum for reiser som fører og passasjer). Sykkelandelen er fortsatt 4 %, og kollektivandelen fortsatt 9 %. Gange har over tid hatt en liten nedgang, og utgjorde i 2025 18 % av reisene. Gjennomgangen av undersøkelsen ble utsatt til neste møte på grunn av tidspress.



Sak 11/26 Eventuelt
Rammer og fremdrift for NTP-prosessen
Buskerud fylkeskommune har ansvaret for å innhente og samordne innspill fra kommuner, næringsliv og organisasjoner til Nasjonal transportplan 2029-2040. Se tidsplan i presentasjonen. Fylkesordfører Tore Opdal Hansen opplyser at behandling av felles høringssvar til staten er planlagt i fylkestinget vår/sommer 2027. Målet er å styrke Buskeruds gjennomslag i NTP.  

